Felhívás

Karinthy Frigyes-ösztöndíj iránti kérelem benyújtására

Budapest Főváros VII. kerület Erzsébetváros Önkormányzata Képviselő-testületének a Karinthy Frigyes-ösztöndíjról szóló 3/2020. (I.30.) önkormányzati rendelete alapján az Önkormányzat **Karinthy Frigyes-ösztöndíjban részesíti** a VII. kerületben bejelentett lakóhellyel vagy tartózkodási hellyel rendelkező, életvitelszerűen a VII. kerületben élő és a VII. kerületben működő köznevelési intézménybe járó, **kiemelkedő tanulmányi eredményt elérő 5-12. évfolyamos tanulókat**.

Az ösztöndíjban részesülők **pénzügyi támogatásban** és **elismerő oklevélben** részesülnek. A pénzbeli támogatás **5 hónapra** kerül megállapításra, a félévi eredmény alapján február-június hónapokra, az év végi eredmény alapján szeptember-január hónapokra. A támogatás mértéke **havi 10.000 Ft**.

Az ösztöndíj igénylése iránt **kérelmet kell benyújtani**, amelyre **egy évben két alkalommal** **van lehetőség**, a félévi és az év végi tanulmányi eredmény alapján. (Utolsó alkalommal a 12. évfolyam első félévének eredménye alapján)

**A kérelem benyújtására jogosult az a tanuló**, aki

1. Budapest VII. kerületében bejelentett lakóhellyel vagy tartózkodási hellyel rendelkezik és életvitelszerűen a VII. kerületben él,
2. Budapest VII. kerületben működő köznevelési intézmény 5-12. évfolyamos tanulója
3. féléves vagy év végi tanulmányi eredményének átlaga eléri vagy meghaladja

ca) 5-8. osztályos tanuló esetén a **4,80-at**

cb) 9-12. osztályos tanuló esetén a **4,70-et.**

(A tanulmányi eredmény átlagába a magatartás és szorgalom jegyek nem vehetők figyelembe)

A kérelmet a tanuló, a törvényes képviselője vagy a meghatalmazottja nyújthatja be az **erre rendszeresített nyomtatványon**. A kérelem mellé **csatolni kell**:

* a félévi vagy év végi eredményt igazoló okirat intézmény által hitelesített másolatát
* a tanuló lakcímkártyáját.

**Hiánypótlásra** egy alkalommal van lehetőség, az erre vonatkozó felhívást elektronikus úton küldjük meg.

Az ösztöndíjra való jogosultságot a Polgármester állapítja meg, döntése ellen jogorvoslatnak nincs helye. Az ösztöndíj megállapításáról postai úton értesítjük a tanulót, vagy törvényes képviselőjét.

Az **ösztöndíj folyósításának időtartama alatt** a tanuló vagy törvényes képviselője **írásbeli bejelentési kötelezettséggel tartozik** a Polgármesteri Hivatal felé, amennyiben lakcíme megváltozik, vagy a tanuló más intézményben folytatja tanulmányait.

A **pénzbeli támogatásra nem jogosult az**, aki a kérelem benyújtásakor a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet szerinti **ösztöndíj-támogatásban részesül**.

A kérelem nyomtatvány a **www.erzsebetvaros.hu** oldalon, valamint a **Polgármesteri Hivatal Ügyfélszolgálati Irodáin** érhető el.

A **félévi eredmények alapján a kérelem** benyújtásának határideje:

**2020. március 2. (hétfő)**

A kérelmet a Polgármesteri Hivatal 1076 Budapest **Garay u. 5. szám alatti Ügyfélszolgálati Irodáján** kell benyújtani.

Az ösztöndíjjal kapcsolatos részletszabályokat a 3/2020. (I.30.) önkormányzati rendelet tartalmazza.

További információ, felvilágosítás a Polgármesteri Hivatal Humánszolgáltató Irodáján Kozma Andreától kérhető (06-1-462-3329, kozma.andrea@erzsebetvaros.hu).